
Nedvességtartalom ingadozás erdei út altalajában

Az erdei utak érzékeny környezetben, kiemelten a védett területeken találhatók. Mint a többi, hasonló környezetbe épített műszaki létesítményre, ezekre is nagy hatással vannak a régió vízgazdálkodási tulajdonságai. Az altalaj nedvességtartama a leginkább meghatározó tényező az erdei létesítmények teherbírásának vizsgálatakor. A talajnedvesség és csapadékmennyiség kapcsolatának hatása a környezeti tervezés és technika kiemelten hangsúlyos pontja. A vonalas létesítmények hatással vannak a talaj vízgazdálkodására, melyre a tervezés során figyelmet kell fordítani.
A dolgozat célja, hogy a téma kapcsán gyűjtött adatok által levonható következtetéseket megfogalmazza, a lehetséges fejlődési célokat meghatározza, s feltárja, hangsúlyozza a talajnedvesség adatok gyakorlati jelentőségének fontosságát.
Eredményeink összefüggéseket tártak fel a talajnedvesség és a vegetáció, valamint a talajnedvesség és a csapadékesemények között.
Foglalkoztunk emellett a vizsgált terület egyéb környezeti tényezőivel, melyek kapcsolatban lehetnek a talajnedvesség változásával a vizsgált talajszelvényekben (közelben található patak). A talajnedvesség adatok különböző mélységekben mért adatsorai mellett a területen található jellemző talajvíz szintet is folyamatosan mértük.



